Иван Вазов
В нейните обятия

chitanka.info

Съмна се. И тази нощ прекарах във нейните

обятия разкошни,

и спах, и на Искър слушах чаролейните

мелодии нощни.

Съмна се. Екнали на жаби, на птиците

звънливите орди;

закършил глас славей, въздуха орлиците

зацепили горди.

Усмихват се зъбери, урви и връхове —

от слънце огрени;

прозорец пропуска планинските дъхове,

с живот напоени.

И влазят при мене зарите, свободата

и горското утро,

подавам глава и здрависвам природата:

„Добрутро! Добрутро!“

Юни, Черепишки манастир

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.